Abayizi abegattira mu kibiina kya Baganda Nkobazambogo Students Association (BANKOSA) okuva mu masomero agenjawulo, babadde n’omusomo ogukwata ku bukulembeze obuneetagisa okutuusa ABaganda ku buyinza obujjuvu ku nsi yaabwe mu myaka 25 egijja. Omusomo ogw’olunaku olumu gwabaddewo nga 12 August 2018 ku Cwa II Memorial Secondary School, Namungoona mu Kyaddondo.
Baani abasomesezza mu musomo guno?
- Fred Kateregga Masakaate
- Omulongo Wasswa William Ndigeza Kigoonya.
- Wagaba Abdul Musiitwa.
- Sentamu Sewandagi.
Byakuyiga ki ebikulu ebyasomesebbwa mu bimpimpi?
- Muzzukulu wa Kayiira, Sentamu Sewandagi, yazibudde abayizi bangi ababadde batakimanyi nti nga 23 September 1960, Olukiiko lwa Buganda lwayisa ekiteeso nti Buganda yali esaana okwefuga okuva nga 1 Janurary 1961 era nelulonda akakiiko ka bantu 9, nga kakulemberwa Katikkiro Kintu, okubaga ekiwandiiko ky’obwetwaaze (Buganda Declaration of Independence). Gattako nti nga 31 December 1960, Olukiiko lwa Buganda ate lwayisa ekiteeso ekyakakasa Ekirangiriro ky’Obwetwaaze bwa Buganda okutandika ne 1 January 1961 . Nga ku babaka 88 abaali mu Lukiiko, 79 bawagira ekiteeso, 8 bakiwakanya, ate nampawengwa 1 (Abu Mayanja) navumbeera, nti “Siwakanya ate siwagira kubanga ekiteeso kino kiringa musota oguli mu ntamu”.
- Sewandagi yannyonnyodde nti Buganda yefuga nga 1 January 1961 naye mu 1962 nekakibwa okuyingira mu mu Uganda ku kifuba. N’olw’ekyo, ssinga Abaganda bawulira nga Uganda ebafuukidde ekizibu, nebagala okugivaamu baba tebazzizza musango gwonna.
- Wagaba Musiitwa yaggumizza n’okuzimbiira ku bigambo bya Sentamu Sewandagi. Yatunnuza ba Za Mbogo mu biseera eby’omumaaso bweyagambye nti, “Newankubadde Buganda erina bingi byetuseeko mu myaka 25 nga Kabaka Mutebi atudde ku Namulondo, esubiddwa n’emikisa mingi nnyo kubanga waliwo abalala abasalawo biki byekirizibwa okukola.
- Musiitwa yasomesezza nti ssinga Buganda ebeera n’obuyinza okuddukanya butereevu eby’obulamu (Health), eby’enjigiriza (Education), n’ebyobulimi (Agriculture) esobola okwegobako mangu obwaavu n’ebizibu ebisinga mu bantu baayo. Kyeyavudde akubira abavubuka omulanga nti, bwebaba bagala obutanyagibwa busika bwaabwe nga Abaganda ab’enkya, “Emyaka 25 egijja tusaana kugimarira ku mulamwa gwa kufuna buyinza ku ngeri gyetukulemberwaamu, era n’obugagga bw’ensi yaffe gyebukozesebwa.”
- Mu kuwunzika, Musiitwa yakuutidde abavubuuka obuteesigama nnyo ku ssemateeka wa Uganda aliwo leero, nga balowooza ku nsonga za Buganda, kubanga buli president wa Uganda aweza omwaka mu ntebe, afugira ku ssemateka wuwe. Wabula, bulijjo, bajulize Ennono za Buganda, kubanga zo zikulembeeza mazima na bwenkanya mu kulamulwa era zezitukuuma bwetujjirwa bannakyemalira oba abanyunyuunsi.
lug_Latn lug_Latn bjn_Latn lug_Latn hau_Latn ast_Latn lug_Latn lug_Latn lug_Latn lug_Latn lug_Latn lug_Latn